## La Generalitat i la Comunitat de Madrid inicien els treballs per a la creació del ‘hub’ de logística més important d’Espanya

*** Els presidents autonòmics, Carlos Mazón i Isabel Díaz Ayuso, es van comprometre a impulsar esta iniciativa en la II Cimera Empresarial de l’Eix Comunitat de Madrid - Comunitat Valenciana
* Esta col·laboració publicoprivada té com a objectiu reforçar el potencial econòmic i tecnològic de les dos regions
* La Fundació Conexus ha sigut l’organitzadora de la jornada a València**

La Generalitat, la Comunitat de Madrid i la Fundació Conexus han presentat una estratègia publicoprivada per a establir el principal *hub* de logística, electromobilitat i innovació d’Espanya a conseqüència del compromís adquirit pels presidents autonòmics, Isabel Díaz Ayuso i Carlos Mazón, en la II Cimera Empresarial de l’Eix Comunitat de Madrid - Comunitat Valenciana que va tindre lloc a la capital el desembre de 2023.

El president de la Generalitat, Carlos Mazón, ha assistit a la Trobada Conexus Comunitat Valenciana - Comunitat de Madrid, que s’ha celebrat a València, on s’ha abordat esta iniciativa en els diversos grups de treball formats per representants de tots dos governs autonòmics.

L’objectiu és impulsar el potencial econòmic i tecnològic de les dos comunitats autònomes, que compten amb un teixit productiu dinàmic i diversificat i amb una ubicació immillorable en el mapa nacional i internacional. En este sentit, el pes de les dos representa el 25,4 % de la població nacional, més d’una quarta part de les empreses del país (26,7 %) i prop d’un 30 % del PIB espanyol.

Els grups de treball de Logística i Electromobilitat i Digitalització tenen com a finalitat avançar en la simplificació administrativa, establir una estratègia conjunta per a la captació de fons europeus i desenvolupar un pla logístic per a potenciar les connexions de tots dos territoris, com ara la ferroviària i aeroportuària, així com avançar en l’ús de la tecnologia en les àrees d’infraestructures connectades o energies per a mobilitat, entre altres.

La jornada ha comptat amb el conseller de Medi Ambient, Infraestructures i Territori, Vicente Martínez Mus, i la consellera d’Innovació, Indústria, Comerç i Turisme, Nuria Montes, i ha sigut clausurada per la vicepresidenta i consellera de Serveis Socials, Igualtat i Habitatge, Susana Camarero.

Per part de la Comunitat de Madrid han participat la consellera d’Economia, Hisenda i Ocupació, Rocío Albert; el conseller de Vivenda, Transports i Infraestructures, Jorge Rodrigo, i el conseller de Digitalització, Miguel López-Valverde.

La Fundació Conexus ha sigut l’organitzadora de la jornada, inaugurada pel seu president, Manuel Broseta, i ha comptat amb la col·laboració dels principals col·lectius empresarials: AVE i les cambres de comerç de Madrid (CEIM) i la Comunitat Valenciana (CEV).

En la seua intervenció, la vicepresidenta Camarero ha destacat que la unió de les dos comunitats suposa “avanç i prosperitat per a les dos regions”, i implica “creixement econòmic, més qualitat de vida i benestar per a la resta de les comunitats i per a Espanya en el seu conjunt”.

**“Eix de la prosperitat”**

En este sentit, s’ha referit a l’“eix de la prosperitat” que representa la connexió Madrid - Comunitat Valenciana i ha insistit que esta aliança contribuïx a “enfortir la captació d’inversions i fa els territoris més atractius i capaços de convertir-se en un motor verd amb la unió d’inversions capdavanteres”.

Sobre este aspecte, la vicepresidenta ha esmentat la importància que té l’ampliació del port de València, “ja que el 60 % dels contenidors d’importació/exportació de les empreses de Madrid entren i ixen d’allí”.

A més, ha recordat que Madrid és el principal origen i la destinació de les compres i vendes de béns i servicis de les empreses valencianes, ja que un de cada tres moviments té inici o final a la capital, amb especial intensitat en sectors com el comerç, l’automòbil, l’alimentació i la construcció.

Per tot això, Camarero ha apostat per aprofitar les fortaleses i les singularitats dels territoris per a avançar cap al progrés, perquè “Espanya és la suma del que som cada u i no volem models que ens enfronten i ens trenquen, sinó models que sumen al creixement de tots”.

Així mateix, la vicepresidenta del Consell ha instat al fet d’“alçar la veu i treballar per un futur que ens permeta ser més lliures, tindre més oportunitats i que garantisca un marc jurídic de seguretat perquè les empreses, les persones i els territoris continuem avançant”.

Finalment, ha traslladat la necessitat de seguir celebrant trobades com esta, que mostren “el valor de la iniciativa privada, l’esforç i el talent” i s’allunyen dels discursos de “crispació i confrontació, tan habituals en estos temps”.

**Reptes de l’economia i de la societat digital**

Per la seua banda, i en relació amb els reptes de l’economia i la societat digital, la consellera d’Innovació ha subratllat que “les administracions públiques han d’actuar com a catalitzadores del desenvolupament dels respectius territoris, un efecte que es multiplicaria amb la col·laboració entre la Comunitat Valenciana i Madrid”.

En este sentit, Montes ha apostat per “implementar l’expedient electrònic, que pot ajudar a reduir temps, automatitzar tasques administratives i millorar la prestació de servicis a la ciutadania”, i també per “generar una identitat digital valenciana compatible amb els sistemes europeus de reconeixement d’identitats que estan a l’avantguarda de les tramitacions electròniques”.

La consellera d’Innovació ha posat com a exemple més recent el Pla Simplifica, aprovat esta setmana pel Consell, i en el qual la dimensió tecnològica és clau. Per això, s’ha previst la implantació de noves ferramentes i sistemes digitals i el desenvolupament de plataformes en línia per a la prestació de servicis amb l’ús d’intel·ligència artificial.

“Totes estes ferramentes poden ser compartides amb la Comunitat de Madrid quan estiguen testades i provada la seua eficàcia”, hi ha afegit Montes. A més, ha assegurat que “seria molt interessant promoure un indicador global que ajude a mesurar l’impacte real de l’economia digital a les dos comunitats autònomes”.

**Innovació conjunta**

Pel que fa als reptes de la innovació conjunta, la consellera ha emfatitzat que “es tracta d’un motor crucial per al creixement econòmic i la competitivitat, per la qual cosa és vital teixir aliances que integren centres d’investigació i empreses”.

Montes ha afirmat que “en este marc s’integraria a la perfecció la col·laboració entre la Comunitat Valenciana i Madrid, que en el primer trimestre de 2024 han liderat, junt amb Andalusia, l’increment en la creació d’empreses, a més de ser les regions que tenen més desenvolupat el seu sistema emprenedor tecnològic”. També ha animat a la “col·laboració entre les dos comunitats per a buscar de manera conjunta inversions”.

**Connexió entre les dos autonomies**

En la seua intervenció, el conseller de Medi Ambient, Vicente Martínez Mus, ha destacat la unió de les dos comunitats, que “transcendix les meres infraestructures, perquè la fortalesa i la riquesa que generem juntes és sinònim de desenvolupament i benestar per al conjunt d’Espanya”.

Segons el parer de Martínez Mus, cal “reforçar la connexió entre les dos autonomies amb iniciatives que permeten potenciar l’activitat industrial, desenvolupar un pla marc per a la planificació d’infraestructures, posar en marxa figures jurídiques específiques per a grans projectes estratègics i treballar de manera coordinada en el corredor logístic ferroviari Madrid-València per a optimitzar la nostra cadena de valor”, i ha assegurat que projectes com l’estació intermodal de Sagunt, en la qual es destinaran 98 milions, són tot un exemple.

El titular de Medi Ambient ha recordat que més del 80 % dels contenidors que arriben al centre d’Espanya per via marítima ho fan pel port de València i que més del 90 % del transport de mercaderies per carretera es du a terme entre la Comunitat de Madrid i la de València. D’esta manera, “junt amb la col·laboració publicoprivada, tenim l’oportunitat d’aconseguir el lideratge logístic del sud d’Europa”, ha conclòs.

Fecha: 12/07/2024